
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI
	              Bucureşti,21.04.2026             

              PLx99/2026


AVIZ
asupra proiectului de Lege pentru ratificarea Acordului de parteneriat dintre Uniunea Europeană şi statele membre ale acesteia, pe de o parte, şi membrii Organizaţiei statelor din Africa, zona Caraibilor şi Pacific, pe de altă parte, semnat la Apia, Samoa, la 15 noiembrie 2023
În conformitate cu prevederile art.95 din Regulamentul Camerei Deputaţilor, republicat,  cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru ratificarea Acordului de parteneriat dintre Uniunea Europeană şi statele membre ale acesteia, pe de o parte, şi membrii Organizaţiei statelor din Africa, zona Caraibilor şi Pacific, pe de altă parte, semnat la Apia, Samoa, la 15 noiembrie 2023, trimis cu adresa nr. PLx 99 din 2 martie 2026, înregistrat cu nr.7c-13/124 din 3 martie 2026. 
Potrivit dispoziţiilor art.75 din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată. 
Potrivit prevederilor art.62 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut proiectul de lege în şedinţa din 21 aprilie 2026.

Proiectul de lege are ca obiect de reglementare ratificarea Acordului de parteneriat dintre Uniunea Europeană şi statele membre ale acesteia, pe de o parte, şi membrii Organizaţiei statelor din Africa, zona Caraibilor şi Pacific, pe de altă parte, semnat de către România, alături de UE şi celelalte state membre UE, la Apia, Samoa, la 15 noiembrie 2023. Obiectivele şi componentele Acordului vizează cooperarea internaţională, cu respectarea principiilor UE de politică şi acţiune externă. Astfel, Acordul cuprinde dispoziţii privind următoarele domenii: democraţia şi drepturile omului, dezvoltarea şi creşterea economică durabilă, schimbările climatice, dezvoltarea umană şi socială, pacea şi securitatea, migraţia şi mobilitatea. 

Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ. 
În urma dezbaterilor s-a hotărât, cu unanimitate de voturi, avizarea favorabilă a proiectului de lege, în forma transmisă Comisiei juridice, de disciplină şi imunităţi de către Biroul Permanent. 
Proiectul de lege  face parte din categoria legilor ordinare.
                   PREŞEDINTE,                          

       SECRETAR,
        prof. univ. Liviu-Bogdan Ciucă                   Petre-Emanoil Neagu        
 Consilier  parlamentar,                                                                                                                                    
Andrada Armencea

